聞趙十有詩上饒生朝後兩日次韵寄之
作者：韓淲
朝代：宋

paragraphs: 文章精金真美玉，交往徒勞分雅俗。
偶然邂逅一言詩，清秋付與陶潛菊。
弦歌之聲譽甚休，田里民其無歎愁。
誰將茗酒壽弧矢，長篇短句相唱酬。
是中佳處有深趣，如龍翔雲豹起霧。
力探樂取到古人，天地江山供指顧。
從他駒隙歲月馳，我自舒徐蕭散之。
罏香莫著鼻觀淨，喚醒伯牙鍾子期。